लौट आया। श्रात्मसंस्कारा भिलाषी पुरुष में अध्यवसाय अवश्य चाहिए। उसे कठिनाइयाँ पड़ेगी- एक दो नहीं सैकड़ों पर ज्यों ज्यों वह आगे बढ़ता जायगा त्यों त्यों उसकी एक एक कठिनाई सुगम होती जायगी और बराबर कृतकार्य्य होते होते उसे पूरी आशा और हिम्मत बँध जायगी । कठिनाइयाँ तो अवश्य पड़ेगी क्योंकि यदि कठिनाइयां न हों तो फिर अभ्यास और परिश्रम का महत्व ही
क्या ? हम ऐसे वीर सेनानायक की प्रशंसा नहीं करते जो किसी अरक्षित देश में बिना किसी प्रकार की लड़ाई भिड़ाई के प्रवेश करता है । ज्ञान का श्राधा महत्त्व और सौंदर्य नष्ट हो जाय यदि वह बिना कठिन और अखंड प्रयत्न के प्राप्त हो । पुरुषार्थियों के लिये यथार्थ आनंद प्रयत्न में है, फल में नहीं । प्रयत्न ही आत्मा की शिक्षा और चरित्र की उन्नति का विधान करता है। प्रयत्न ही मनुष्य को धैर्य और शांति रखने तथा कर्त्तव्य-स्थिर करने की शिक्षा देता है। प्रयत्न में मनुष्य को कठिनाई अवश्य पड़ती है, पर कोई कठिनाई ऐसी नहीं जो दूर न की जा सके। किसी धीर और पुरुषार्थी के हाथ में एक घन और टांकी तथा कुछ समय दे दीजिए वह बड़ी बड़ी चट्टानों को उखाड़ कर फेंक देगा । इसी प्रकार आत्मशिक्षाभिलाषी पुरुष अवसर और साधन पाकर जिस काम को करना चाहेगा कर डालेगा । प्रयत्न और परिश्रम अच्छे गुण हैं, पर अध्यवसाय सबसे बढ़ कर है। कोई मनुष्य परिश्रमी हो कर भी असफलता देख शीघ्र हतोत्साह हो सकता है । उसका जी यह देख कर टूट सकता है कि वह अपने काम में बहुत कम आगे बढ़ा है। युवा पुरुष को जिस गुण की बड़ी भारी आवश्यकता है वह अध्यवसाय है, इसके बिना वह कुछ नहीं कर सकता । मान लीजिए कि वह कोई काम करता चला जा रहा है इसी बीच में उसके मन में आया कि 'जितना समय नित्य मैं इस काम में लगाता हूँ उतने से क्या होगा, काम
बहुत है । अब क्या उसे उस काम को बीच ही में छोड़ देना चाहिए। नहीं कदापि नहीं, उसे अध्यवसाय पूर्वक काम करते चलना चाहिए। उसे किसी बात से हतोत्साह न होना चाहिए, उसे हार मान कर बैठ न रहना चाहिए । यदि तुम्हें प्रतिदिन एक घंटा ही मिलता है तो उसी एक घंटे का पूरा उपयोग करो । यदि साहित्य की ओर तुम्हारी रुचि नहीं है तो इतिहास पढ़ो, विज्ञान सीखो, दर्शन में अभ्यास करो, कलाकौशल में निपुणता प्राप्त करो । तात्पर्य यह कि अध्यवसाय न छोड़ो । तुम्हें पहले यह सीखना चाहिए कि किस तरह सीखना होता है । जिस तरह बच्चा जब पैरों के बल चलने का करना सीखने लगता है तब कई बार गिरता पड़ता है उसी प्रकार तुम्हें भी गिरना पड़ना पड़ेगा, पर उद्योग न छोड़ना ।
प्रारभ्यते न खलु विघ्नभयेन नीचैः प्रारभ्य विघ्न-विहता विरमंति मध्याः । विघ्नः पुनः पुनरपि प्रतिहन्यमानाः प्रारभ्य चोत्तमजना न परित्यजंति ।।
जब वसुदेव जी अँधेरी भयानक रात में बालक श्री कृष्ण को लिए पार जाने के निमित्त बढ़ी हुई जमुना के किनारे पहुँचे तब वे ठिठक कर खड़े हो गए, पार होने का कोई उद्योग उनसे न बन पड़ा। जब देवबल से जमुना का जल कम हुआ तब वे नदी में हल कर पार हुए।